62006CJ0183_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση C-183/06,
με αντικείμενο αίτηση εκδόσεως προδικαστικής αποφάσεως βάσει του άρθρου 234 ΕΚ που υπέβαλε το Finanzgericht München (Γερμανία) με απόφαση της 23ης Φεβρουαρίου 2006, η οποία περιήλθε στο Δικαστήριο στις 13 Απριλίου 2006, στο πλαίσιο της δίκης
RUMA GmbH
κατά
Oberfinanzdirektion Nürnberg,
ΤΟ ΔΙΚΑΣΤΗΡΙΟ (πέμπτο τμήμα),
συγκείμενο από τους R. Schintgen, πρόεδρο τμήματος, A. Borg Barthet (εισηγητή) και E. Levits, δικαστές,
γενική εισαγγελέας: V. Trstenjak
γραμματέας: R. Grass
έχοντας υπόψη την έγγραφη διαδικασία,
λαμβάνοντας υπόψη τις παρατηρήσεις που υπέβαλαν:
– η RUMA GmbH, εκπροσωπούμενη από τον M. Beer, Rechtsanwalt,
– η Ουγγρική Κυβέρνηση, εκπροσωπούμενη από την J. Fazekas,
– η Επιτροπή των Ευρωπαϊκών Κοινοτήτων, εκπροσωπούμενη από την J. Hottiaux, επικουρούμενη από τον B. Wägenbaur, avocat,
κατόπιν της αποφάσεως που έλαβε, αφού άκουσε τη γενική εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
Σκεπτικό της απόφασης
1. Η αίτηση για την έκδοση προδικαστικής απόφασης αφορά την ερμηνεία των κλάσεων 8529 και 8538 της Συνδυασμένης Ονοματολογίας που περιλαμβάνεται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και Στατιστική Ονοματολογία και το Κοινό Δασμολόγιο (ΕΕ L 256, σ. 1), όπως τροποποιήθηκε με τον κανονισμό (ΕΚ) 1789/2003 της Επιτροπής, της 11ης Σεπτεμβρίου 2003 (ΕΕ L 281, σ. 1 στο εξής: ΣΟ).
2. Η αίτηση αυτή υποβλήθηκε στο πλαίσιο διαφοράς μεταξύ της εταιρίας RUMA Finanzierungs- & Beteiligungsgesellschaft mbH (στο εξής: RUMA) και της Oberfinanzdirektion Nürnberg (στο εξής: Oberfinanzdirektion) με αντικείμενο τη δασμολογική κατάταξη μιας μεμβράνης πληκτρολογίου για κινητό τηλέφωνο με λειτουργία ηλεκτρονικής ατζέντας.
Το νομικό πλαίσιο
3. Η ΣΟ, που θεσπίστηκε με τον κανονισμό 2658/87, στηρίζεται στο εναρμονισμένο σύστημα περιγραφής και κωδικοποιήσεως των εμπορευμάτων (στο εξής: ΕΣ) που καταρτίστηκε από το Συμβούλιο Τελωνειακής Συνεργασίας, νυν Παγκόσμια Οργάνωση Τελωνείων, και καθιερώθηκε με τη Διεθνή Σύμβαση των Βρυξελλών της 14ης Ιουνίου 1983, η οποία εγκρίθηκε εξ ονόματος της Κοινότητας με την απόφαση 87/369/ΕΟΚ του Συμβουλίου, της 7ης Απριλίου 1987 (EE L 198, σ. 1). Στη ΣΟ έχουν ενσωματωθεί οι εξαψήφιες κλάσεις και διακρίσεις του ΕΣ, ενώ το έβδομο και το όγδοο ψηφίο αποτελούν τις μόνες υποδιαιρέσεις που έχει εισαγάγει η ίδια η ΣΟ.
4. Το εφαρμοστέο κατά τον χρόνο των πραγματικών περιστατικών της κύριας δίκης κείμενο της ΣΟ περιλαμβάνεται στο παράρτημα Ι του κανονισμού 1789/2003. Το δεύτερο μέρος του εν λόγω παραρτήματος περιλαμβάνει ένα τμήμα XVI με τον τίτλο «Μηχανές και συσκευές, ηλεκτρικό υλικό και τα μέρη τους· συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών», το οποίο έχει δύο κεφάλαια, ένα από τα οποία είναι το κεφάλαιο 85, που επιγράφεται: «Μηχανές, συσκευές και υλικά ηλεκτρικά και τα μέρη τους· συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών».
5. Το κεφάλαιο 85 της ΣΟ περιλαμβάνει, μεταξύ άλλων, τις ακόλουθες κλάσεις και διακρίσεις:
«8525	Συσκευές εκπομπής για τη ραδιοτηλεφωνία, τη ραδιοτηλεγραφία, τη ραδιοφωνία ή την τηλεόραση, έστω και με ενσωματωμένη συσκευή λήψης ή συσκευή εγγραφής ή αναπαραγωγής του ήχου• συσκευές λήψης εικόνων για την τηλεόραση, βιντεοσυσκευές λήψης σταθερών εικόνων και άλλες βιντεοκάμερες• ψηφιακές φωτογραφικές μηχανές:
[...]
8525 20	– Συσκευές εκπομπής με ενσωματωμένη συσκευή λήψης :
[…]
8525 20 91	– – – Για την κυψελοειδή ραδιοτηλεφωνία (κινητά τηλέφωνα)
[…]
8529 	Μέρη που αναγνωρίζονται ότι προορίζονται αποκλειστικά ή κύρια για τις συσκευές των κλάσεων 8525 μέχρι 8528
[…]
– Άλλα:
[…]
8529 90 40	Μέρη συσκευών των διακρίσεων 8525 10 50, 8525 20 91, 8525 20 99, 8525 40 11 και 8527 90 92».
6. Η κλάση 8537 της ΣΟ επιγράφεται: «Πίνακες, πλαίσια, κονσόλες, αναλόγια, κιβώτια και άλλες βάσεις που φέρουν πολλές συσκευές των κλάσεων 8535 ή 8536, για τον έλεγχο ή τη διανομή του ρεύματος [...]».
7. Η κλάση 8538, με τίτλο «Μέρη που αναγνωρίζονται ότι προορίζονται αποκλειστικά ή κύρια για τις συσκευές των κλάσεων 8535, 8536 ή 8537», περιλαμβάνει, μεταξύ άλλων, τις ακόλουθες διακρίσεις:
«[…]
8538 90	– άλλα:
[...]
– – άλλα:
[…]
8538 90 99		– – – άλλα».
8. Πριν από κάθε τμήμα και, εντός κάθε τμήματος, πριν από κάθε κεφάλαιο της ΣΟ υπάρχουν ορισμένες σημειώσεις, και συγκεκριμένα οι σημειώσεις των τμημάτων ή των κεφαλαίων. Η σημείωση 2 του τμήματος XVI της ΣΟ προβλέπει, μεταξύ άλλων, τα εξής:
«[…]
α) τα μέρη που αποτελούν είδη που περιλαμβάνονται σε οποιαδήποτε από τις κλάσεις των κεφαλαίων 84 ή 85 (με εξαίρεση τις κλάσεις 8409, 8431, 8448, 8466, 8473, 8485, 8503, 8522, 8529, 8538 και 8548) υπάγονται στην κλάση αυτή, οποιαδήποτε και αν είναι η μηχανή για την οποία προορίζονται·
β) όταν αναγνωρίζονται ότι προορίζονται αποκλειστικά ή κυρίως για ορισμένη μηχανή ή περισσότερες μηχανές της ίδιας κλάσης […], τα μέρη, άλλα από εκείνα που αναφέρονται στην προηγούμενη παράγραφο, κατατάσσονται στην κλάση που αναφέρεται στην ή στις μηχανές αυτές ή, ανάλογα με την περίπτωση, στις κλάσεις 8409, 8431, 8448, 8466, 8473, 8503, 8522, 8529 ή 8538 […]
[…]».
9. Οι γενικοί κανόνες για την ερμηνεία της ΣΟ, οι οποίοι περιλαμβάνονται στο πρώτο μέρος, τίτλος Ι, Α, ορίζουν, μεταξύ άλλων, τα εξής:
«Η κατάταξη των εμπορευμάτων στη Συνδυασμένη Ονοματολογία πραγματοποιείται σύμφωνα με τις παρακάτω αρχές:
1. Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
[…]
3. Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις [...], η κατάταξη γίνεται σύμφωνα με τα παρακάτω.
α) Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο [...].»
[…]
6. Η κατάταξη των εμπορευμάτων στις διακρίσεις μιας και της αυτής κλάσης καθορίζεται νόμιμα σύμφωνα με το κείμενο των διακρίσεων αυτών και των σημειώσεων των διακρίσεων, καθώς και αναλογικά (mutatis mutandis), σύμφωνα με τους παραπάνω κανόνες, δεδομένου ότι μπορούν να συγκριθούν μόνον οι διακρίσεις του αυτού επιπέδου. Εκτός αντιθέτων διατάξεων, για τους σκοπούς του κανόνα αυτού εφαρμόζονται επίσης οι σημειώσεις των τμημάτων και των κεφαλαίων.»
10. Ο κανονισμός (ΕΚ) 2505/96 του Συμβουλίου, της 20ής Δεκεμβρίου 1996, σχετικά με το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων όσον αφορά ορισμένα αγροτικά και βιομηχανικά προϊόντα (ΕΕ L 345, σ. 1), όπως τροποποιήθηκε με τον κανονισμό (ΕΚ) 2243/2004 του Συμβουλίου, της 22ας Δεκεμβρίου 2004 (ΕΕ L 381, σ. 1, στο εξής: κανονισμός 2505/96), περιλαμβάνει στο παράρτημα I έναν αύξοντα αριθμό 09.2995, ο οποίος αφορά τα πληκτρολόγια και του οποίου τα κρίσιμα για τη διαφορά της κύριας δίκης στοιχεία είναι τα εξής:
>lt>2
11. Ο κανονισμός (ΕΚ) 1578/2006 της Επιτροπής, της 19ης Οκτωβρίου 2006, για την κατάταξη εμπορευμάτων στη Συνδυασμένη Ονοματολογία (ΕΕ L 291, σ. 3), προβλέπει στην πρώτη και την τρίτη αιτιολογική σκέψη, μεταξύ άλλων, τα εξής:
«(1)
Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που επισυνάπτεται στον κανονισμό (ΕΟΚ) 2658/87, πρέπει να αποφασιστούν οι διατάξεις για την κατάταξη των εμπορευμάτων που αναφέρονται στο παράρτημα του παρόντος κανονισμού.
[…]
(3)
Κατ’ εφαρμογή των εν λόγω γενικών κανόνων, τα εμπορεύματα που περιγράφονται στη στήλη 1 του πίνακα του παραρτήματος του παρόντος κανονισμού πρέπει να καταταγούν στους αντίστοιχους κωδικούς ΣΟ που σημειώνονται στη στήλη 2 βάσει των διατάξεων της στήλης 3.»
12. Το παράρτημα του εν λόγω κανονισμού ορίζει, μεταξύ άλλων, τα ακόλουθα:
>lt>3
Η διαφορά της κύριας δίκης και το προδικαστικό ερώτημα
13. Τον Αύγουστο 2004 η RUMA υπέβαλε αίτηση για δεσμευτική δασμολογική πληροφορία για μια μεμβράνη πληκτρολογίου το οποίο η ίδια περιέγραφε ως «πληκτρολόγιο για κινητό τηλέφωνο με τη μορφή τάπητα που ενεργοποιεί, κατόπιν πίεσης, ηλεκτρικό κύκλωμα».
14. Με τη δασμολογική πληροφορία της 28ης Σεπτεμβρίου 2004, η Oberfinanzdirektion κατέταξε το εν λόγω προϊόν στη διάκριση 8538 90 99 της ΣΟ, ως «μέρος που αναγνωρίζεται ότι προορίζεται αποκλειστικά για συσκευές της κλάσης 8537».
15. Η RUMA, επειδή είχε την άποψη ότι αυτή η μεμβράνη πληκτρολογίου έπρεπε να καταταγεί στη διάκριση 8529 90 40 της ΣΟ ως μέρος προϊόντων που υπάγονται στην κλάση 8525, υπέβαλε ένσταση κατά της δεσμευτικής αυτής δασμολογικής πληροφορίας. Κατόπιν της απόρριψης της ένστασης, η RUMA άσκησε προσφυγή ενώπιον του Finanzgericht München.
16. Το αιτούν δικαστήριο περιγράφει τα επίμαχα προϊόντα ως εξής:
«Το επίδικο εμπόρευμα “πληκτρολόγιο για κινητό τηλέφωνο με τη μορφή τάπητα που ενεργοποιεί, κατόπιν πίεσης, ηλεκτρικό κύκλωμα” συνίσταται, σύμφωνα με τα έγγραφα στοιχεία, τις φωτογραφίες και το δείγμα που προσκομίστηκαν στην Zolltechnische Prüfungs- und Lehranstalt [Υπηρεσία τελωνειακών ελέγχων και εκπαιδεύσεως], σε τάπητα πληκτρολογίου από πολυκαρβουνικό. Αυτό το φύλλο από πολυκαρβουνικό έχει στο πάνω μέρος ανάγλυφα πλήκτρα και στο κάτω μέρος μη αγώγιμους τόρμους επαφής. Όταν πατιέται το πλήκτρο, ο μη αγώγιμος τόρμος ενεργοποιεί ένα σημείο επαφής σε ένα φύλλο με αισθητήρα που βρίσκεται από κάτω και δεν αποτελεί αντικείμενο της δεσμευτικής δασμολογικής πληροφορίας. Η μεμβράνη πληκτρολογίου χρησιμοποιείται ως τάπητας προστασίας και ενεργοποίησης των πλήκτρων κινητού τηλεφώνου.»
17. Το αιτούν δικαστήριο κρίνει ότι, σύμφωνα με τη σημείωση 2, στοιχείο β΄, του τμήματος XVI της ΣΟ, η κατάταξη του επίδικου προϊόντος δεν πρέπει να πραγματοποιηθεί με κριτήριο τις μηχανές που απαριθμούνται στο τμήμα αυτό, για τις οποίες προορίζεται τελικά το επίμαχο προϊόν, αλλά τις μηχανές εκείνες για τις οποίες προορίζεται άμεσα. Θεωρεί ότι η μεμβράνη πληκτρολογίου προορίζεται άμεσα για τη δημιουργία ενός πλήρους πληκτρολογίου κατά την έννοια της κλάσης 8537, οπότε το επίδικο προϊόν πρέπει να καταταγεί στην κλάση 8538 της ΣΟ.
18. Κατά το αιτούν δικαστήριο, η ορθότητα της κατάταξης αυτής επιβεβαιώνεται από τον κανονισμό 2243/2004, σύμφωνα με τον οποίο τα αναφερόμενα υπ’ αύξοντα αριθμό 09.2995 «πληκτρολόγια εξ ολοκλήρου από πολυκαρβουνικό, με τυπωμένα πλήκτρα, που προορίζονται για την κατασκευή ή επισκευή κινητών ραδιοτηλεφωνικών συσκευών» κατατάσσονται στην κλάση 8538 της ΣΟ.
19. Το δικάζον τμήμα θεωρεί πάντως ότι δεν μπορεί να επιβεβαιώσει τη δεσμευτική δασμολογική πληροφορία της Oberfinanzdirektion, κυρίως λόγω του ότι η δασμολογική κατάταξη του επίδικου εμπορεύματος απασχολεί από πολλά χρόνια την επιτροπή δασμολογικής και στατιστικής συνδυασμένης ονοματολογίας, χωρίς όμως να έχει κατορθώσει μέχρι σήμερα να εκδώσει καμία απόφαση για την κατάταξη αυτή.
20. Υπό τις συνθήκες αυτές, το Finanzgericht München αποφάσισε να αναστείλει τη διαδικασία και να υποβάλει στο Δικαστήριο το ακόλουθο προδικαστικό ερώτημα:
«Έχει η [ΣΟ] την έννοια ότι τα πληκτρολόγια με τάπητα (keypads) που έχουν στο κάτω μέρος τους μη αγώγιμους τόρμους επαφής πρέπει να κατατάσσονται στην κλάση 8538;»
Επί του προδικαστικού ερωτήματος
Παρατηρήσεις που υποβλήθηκαν στο Δικαστήριο
21. Η RUMA υποστηρίζει ότι η επίδικη εν προκειμένω μεμβράνη πληκτρολογίου αποτελεί «μέρος» κινητού τηλεφώνου, οπότε ανάλογη πρέπει να είναι η δασμολογική κατάταξή της. Η μεμβράνη αυτή είναι απαραίτητη, κατά την εταιρία αυτή, για να μπορεί να χρησιμοποιείται το κινητό τηλέφωνο με λειτουργία ηλεκτρονικής ατζέντας και είναι ειδικά προσαρμοσμένη στη λειτουργία αυτή, ενώ δεν μπορεί να χρησιμοποιείται παρά μόνο ως μέρος κινητού τηλεφώνου. Επιπλέον, προστατεύει το κινητό τηλέφωνο, για τον λόγο κυρίως ότι εμποδίζει τη σκόνη να εισέρχεται στη συσκευή.
22. Η RUMA φρονεί ότι η επίδικη μεμβράνη πληκτρολογίου πρέπει συνεπώς να καταταγεί στην κλάση 8529 της ΣΟ, καθόσον πρόκειται για μέρος συσκευής προοριζόμενο αποκλειστικά για συσκευές της κλάσης 8525. Προσθέτει ότι η κατάταξη της μεμβράνης αυτής, ως μέρους πληκτρολογίου, στην κλάση 8538 της ΣΟ θα ισοδυναμούσε με χαρακτηρισμό του πληκτρολογίου του κινητού τηλεφώνου ως αυτοτελούς συσκευής, πράγμα που δεν ανταποκρίνεται στην αλήθεια, καθόσον το πληκτρολόγιο καθίσταται λειτουργικό μόνο μετά τη συναρμολόγησή του στο κινητό τηλέφωνο.
23. Η Επιτροπή των Ευρωπαϊκών Κοινοτήτων τονίζει, μεταξύ άλλων, ότι από το ίδιο το γράμμα της διάκρισης 8529 90 40 συνάγεται ότι η επίδικη μεμβράνη πληκτρολογίου εμπίπτει στην εν λόγω διάκριση. Το γεγονός ότι η μεμβράνη αυτή δεν είναι προφανώς αυτοτελές αντικείμενο, αλλά μέρος κινητού τηλεφώνου, αποτελεί κρίσιμο, κατά την Επιτροπή, στοιχείο. Πρώτον, η μεμβράνη αυτή είναι απαραίτητη, διότι έχει άμεση συμμετοχή στη χρήση του κινητού. Δεύτερον, το προστατεύει από την υγρασία και τη σκόνη, εξασφαλίζοντας έτσι τη λειτουργική του ικανότητα.
24. Η Επιτροπή προσθέτει ότι, σύμφωνα με την απόφαση της 19ης Οκτωβρίου 2000, C-339/98, Peacock (Συλλογή 2000, σ. I-8947, σκέψη 21), ο όρος «μέρος» συνεπάγεται «την παρουσία ενός συνόλου για τη λειτουργία του οποίου το μέρος είναι απαραίτητο». Προσθέτει ότι το κινητό τηλέφωνο αποτελεί ένα τέτοιο «σύνολο», διότι πρόκειται για πλήρη και άμεσα λειτουργική από τεχνική άποψη συσκευή, για τη λειτουργία της οποίας η μεμβράνη πληκτρολογίου είναι απαραίτητη.
25. Η Ουγγρική Κυβέρνηση παρατηρεί ότι τα μέρη των συσκευών της κλάσης 8525 πρέπει να κατατάσσονται, αν ληφθούν υπόψη οι αρχές που τίθενται με τις επεξηγηματικές σημειώσεις της ΣΟ και του ΕΣ, στην κλάση 8529. Προσθέτει ότι, σύμφωνα με τους γενικούς κανόνες ερμηνείας της ΣΟ, η κλάση 8538 πρέπει να αποκλειστεί σε σχέση με την επίδικη μεμβράνη πληκτρολογίου, διότι από το γράμμα της κλάσης 8529 συνάγεται χωρίς αμφιβολία ότι το οικείο προϊόν αποτελεί μέρος που αναγνωρίζεται ότι προορίζεται αποκλειστικά για τις συσκευές της κλάσης 8525.
Απάντηση του Δικαστηρίου
26. Το αιτούν δικαστήριο ερωτά κατ’ ουσία αν η επίμαχη στην κύρια δίκη μεμβράνη πληκτρολογίου πρέπει να υπαχθεί στη διάκριση 8538 90 99 της ΣΟ ως μέρος πληκτρολογίου κατά την έννοια της κλάσης 8537 ή στη διάκριση 8529 90 40 ως μέρος κινητού τηλεφώνου κατά την έννοια της κλάσης 8525.
27. Υπενθυμίζεται ευθύς εξ αρχής ότι, κατά πάγια νομολογία, για να υπάρχει ασφάλεια δικαίου και να διευκολύνονται οι έλεγχοι, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως ορίζονται στο κείμενο της κλάσης της Συνδυασμένης Ονοματολογίας και των σημειώσεων των τμημάτων ή των κεφαλαίων (βλ., μεταξύ άλλων, αποφάσεις της 16ης Σεπτεμβρίου 2004, C-396/02, DFDS, Συλλογή 2004, σ. I‑8439, σκέψη 27· της 15ης Σεπτεμβρίου 2005, C‑495/03, Intermodal Transports, Συλλογή 2005, σ. I-8151, σκέψη 47, και της 8ης Δεκεμβρίου 2005, C‑445/04, Possehl Erzkontor, Συλλογή 2005, σ. I‑10721, σκέψη 19).
28. Εν προκειμένω επιβάλλεται η διαπίστωση ότι ούτε το κείμενο των κλάσεων της ΣΟ ούτε το κείμενο των σημειώσεων των τμημάτων ή των κεφαλαίων της αναφέρουν την επίμαχη στην κύρια δίκη μεμβράνη πληκτρολογίου.
29. Η κλάση 8529 της ΣΟ, στην οποία εμπίπτει, κατά την RUMA, η επίδικη μεμβράνη πληκτρολογίου, καλύπτει τα «μέρη που αναγνωρίζονται ότι προορίζονται αποκλειστικά ή κύρια για τις συσκευές των κλάσεων 8525 έως 8528», στις οποίες περιλαμβάνονται, μεταξύ άλλων, τα κινητά τηλέφωνα. Η κλάση 8538, στην οποία πρέπει να καταταχθεί, κατά την Oberfinanzdirektion, η εν λόγω μεμβράνη πληκτρολογίου, αφορά τα «μέρη που αναγνωρίζονται ότι προορίζονται αποκλειστικά ή κύρια για τις συσκευές των κλάσεων 8535, 8536 ή 8537», στις οποίες περιλαμβάνονται, μεταξύ άλλων, τα εξής: «πίνακες, πλάκες κονσόλες, αναλόγια, ερμάρια και άλλες βάσεις που φέρουν πολλές συσκευές των κλάσεων 8535 ή 8536, για τον έλεγχο ή τη διανομή του ρεύματος».
30. Κατά τη σημείωση 2, στοιχείο β΄, του τμήματος XVI της ΣΟ, «όταν αναγνωρίζονται ότι προορίζονται αποκλειστικά ή κυρίως για ορισμένη μηχανή ή περισσότερες μηχανές της ίδιας κλάσης […], τα μέρη, άλλα από εκείνα που αναφέρονται στην προηγούμενη παράγραφο, κατατάσσονται στην κλάση που αναφέρεται στην ή στις μηχανές αυτές ή, ανάλογα με την περίπτωση, στις κλάσεις 8409, 8431, 8448, 8466, 8473, 8503, 8522, 8529 ή 8538».
31. Πρέπει να υπενθυμιστεί ότι ο όρος «μέρος» συνεπάγεται την παρουσία ενός συνόλου για τη λειτουργία του οποίου το μέρος είναι απαραίτητο (απόφαση Peacock, όπ.π., σκέψη 21, και απόφαση της 7ης Φεβρουαρίου 2002, C-276/00, Turbon International, Συλλογή 2002, σ. I-1389, σκέψη 30).
32. Συναφώς διαπιστώνεται ότι η συναρμολόγηση της επίμαχης στην κύρια δίκη μεμβράνης πληκτρολογίου με τα άλλα στοιχεία του κινητού τηλεφώνου δημιουργεί τη λειτουργική μονάδα που συνίσταται στο κινητό τηλέφωνο. Η έννοια «λειτουργική μονάδα», όπως έχει οριστεί από τη νομολογία του Δικαστηρίου, έχει εφαρμογή, όταν μια μηχανή ή μια συσκευή αποτελείται από χωριστά στοιχεία, τα οποία έχουν σχεδιαστεί και κατασκευαστεί κατά τρόπο ώστε να επιτελούν από κοινού μια ενιαία και σαφώς καθορισμένη λειτουργία (απόφαση της 7ης Οκτωβρίου 1985, 223/84, Telefunken Fernseh und Rundfunk, Συλλογή 1985, σ. 3335, σκέψη 29).
33. Εν προκειμένω, η εν λόγω μεμβράνη έχει άμεση συμμετοχή στη χρήση του κινητού τηλεφώνου, καθόσον ενεργοποιεί τα σημεία επαφής και καθιστά έτσι δυνατή την πρόσβαση στις διάφορες λειτουργίες του. Χωρίς την επίμαχη στην κύρια δίκη μεμβράνη πληκτρολογίου, είναι αδύνατη η πρόσβαση στις διάφορες λειτουργίες του τηλεφώνου. Κατά συνέπεια, η μεμβράνη αυτή αποτελεί αναμφισβήτητα αναγκαία συνιστώσα της λειτουργίας του κινητού τηλεφώνου.
34. Αντίθετα, το πληκτρολόγιο του κινητού τηλεφώνου δεν αποτελεί αυτοτελή λειτουργική μονάδα σε σχέση με τη συσκευή στην οποία ενσωματώνεται, διότι δεν μπορεί να χρησιμοποιηθεί αυτοτελώς ούτε να χρησιμοποιηθεί για άλλη λειτουργία από αυτή την οποία επιτελεί το τηλέφωνο ως ενιαίο σύνολο (βλ., μεταξύ άλλων, την απόφαση Telefunken Fernseh und Rundfunk, όπ.π., σκέψη 31).
35. Σύμφωνα με το σημείο 3, στοιχείο α΄, των γενικών κανόνων ερμηνείας της ΣΟ, οι οποίοι περιλαμβάνονται στο πρώτο μέρος, τίτλος Ι, Α, της ΣΟ, το οποίο καλύπτει ακριβώς την περίπτωση κατά την οποία τα εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, «[η] περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο». Εν προκειμένω επισημαίνεται ότι η διάκριση 8529 90 40, όσον αφορά τα αντικειμενικά χαρακτηριστικά και τις αντικειμενικές ιδιότητες της επίμαχης στην κύρια δίκη μεμβράνης πληκτρολογίου και, ειδικότερα, λόγω του ότι αναφέρει ρητά τα «[μ]έρη συσκευών των διακρίσεων […] 8525 20 91», δηλαδή τα μέρη των κινητών τηλεφώνων, είναι περισσότερο εξειδικευμένη από τη διάκριση 8538 90 99, η οποία καλύπτει πολύ ευρύτερο και πολύ περισσότερο ποικίλο φάσμα εμπορευμάτων, όπως προκύπτει από τη διατύπωσή της, σε συνδυασμό με τη διατύπωση της κλάσης 8537.
36. Ο προορισμός του προϊόντος μπορεί επίσης να αποτελεί αντικειμενικό κριτήριο για την κατάταξη, εφόσον είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμάται σε συνάρτηση με τα αντικειμενικά χαρακτηριστικά και τις αντικειμενικές ιδιότητες του προϊόντος αυτού (βλ. απόφαση της 1ης Ιουνίου 1995, C‑459/93, Thyssen Haniel Logistic, Συλλογή 1995, σ. Ι‑1381, σκέψη 13).
37. Εν προκειμένω, ο σχεδιασμός της επίμαχης στην κύρια δίκη μεμβράνης πληκτρολογίου, και ιδιαίτερα το σχήμα της, το οποίο είναι κατάλληλο για συγκεκριμένο τύπο κινητού τηλεφώνου, και ο τρόπος λειτουργίας της αποκλείουν οποιαδήποτε άλλη χρήση της μεμβράνης αυτής πέρα από τη χρήση της ως στοιχείου του τηλεφώνου αυτού. Τα χαρακτηριστικά της μεμβράνης πληκτρολογίου αποσκοπ ούν επίσης στη στεγανοποίηση, μέχρι ένα βαθμό, του τηλεφώνου, καθόσον εμποδίζουν κυρίως την είσοδο σκόνης και υγρασίας.
38. Από τις παραπάνω σκέψεις προκύπτει ότι η επίμαχη στην κύρια δίκη μεμβράνη πληκτρολογίου πρέπει να καταταχθεί στη διάκριση 8529 90 40 της ΣΟ ως μέρος κινητού τηλεφώνου κατά την έννοια της κλάσης 8525.
39. Η ορθότητα του συμπεράσματος αυτού δεν αναιρείται από το γεγονός ότι, όπως επισήμανε το αιτούν δικαστήριο, η ορθότητα της κατάταξης της επίμαχης στην κύρια δίκη μεμβράνης πληκτρολογίου στην κλάση 8538 της ΣΟ επιβεβαιώνεται από τον κανονισμό 2505/96, σύμφωνα με τον οποίο τα αναφερόμενα υπ’ αύξοντα αριθμό 09.2995 «πληκτρολόγια εξ ολοκλήρου από πολυκαρβουνικό, με τυπωμένα πλήκτρα, που προορίζονται για την κατασκευή ή επισκευή κινητών ραδιοτηλεφωνικών συσκευών» κατατάσσονται στην κλάση 8538 της ΣΟ, διότι η διάταξη αυτή, η οποία προστέθηκε στο παράρτημα Ι του κανονισμού 2505/96 με τον κανονισμό 2243/2004, δεν είχε εφαρμογή κατά τον κρίσιμο χρόνο. Πρέπει επίσης να προστεθεί, ως εκ περισσού, ότι ο κανονισμός 1578/2006, του οποίου η ημερομηνία έκδοσης είναι μεταγενέστερη της ημερομηνίας έκδοσης του κανονισμού 2243/2004, προβλέπει ρητά ότι οι μεμβράνες πληκτρολογίου από πολυανθρακικό, χωρίς ηλεκτρικά αγώγιμα στοιχεία, με μορφοποιημένα πλήκτρα στη μία πλευρά και μη αγώγιμες ακίδες επαφής στην άλλη πλευρά, κατατάσσονται στη διάκριση 8529 90 40 της ΣΟ.
40. Κατόπιν όλων των παραπάνω σκέψεων, στο προδικαστικό ερώτημα πρέπει να δοθεί η απάντηση ότι η ΣΟ έχει την έννοια ότι οι μεμβράνες πληκτρολογίου από πολυκαρβουνικό που έχουν στο πάνω μέρος ανάγλυφα πλήκτρα και στο κάτω μέρος μη αγώγιμες ακίδες επαφής και προορίζονται για ενσωμάτωση σε κινητά τηλέφωνα υπάγονται στη διάκριση 8529 90 40.
Επί των δικαστικών εξόδων
41. Δεδομένου ότι η διαδικασία έχει, ως προς τους διαδίκους της κύριας δίκης, τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σε αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Διατακτικό
Για τους λόγους αυτούς, το Δικαστήριο (πέμπτο τμήμα) αποφαίνεται:
Η Συνδυασμένη Ονοματολογία που περιλαμβάνεται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και Στατιστική Ονοματολογία και το Κοινό Δασμολόγιο, όπως τροποποιήθηκε με τον κανονισμό (ΕΚ) 1789/2003 της Επιτροπής, της 11ης Σεπτεμβρίου 2003, έχει την έννοια ότι οι μεμβράνες πληκτρολογίου από πολυκαρβουνικό που έχουν στο πάνω μέρος ανάγλυφα πλήκτρα και στο κάτω μέρος μη αγώγιμες ακίδες επαφής και προορίζονται για ενσωμάτωση σε κινητά τηλέφωνα υπάγονται στη διάκριση 8529 90 40.